Maats sien hoe seun (14) verdrinkArgieffoto ŉ Prettige swemuitstappie ná skool het in ŉ tragedie ontaard toe ŉ 14-jarige seun op ŉ plaas noordoos van Ventersburg in die Vrystaat ten aanskoue van sy vriende verdrink het. Kapt. Malebo Khosana, woordvoerder van die polisie, sê die voorval het Woensdag omstreeks 17:00 plaasgevind. Volgens Khosana woon die seun in Phahameng in Mmamahabane net buite Ventersburg en het hy en sy vriende dié middag in die rivier by Groenpunt-plaas gaan swem. Die rivier is langs die R70 geleë. Hy sê die kinders was glo almal in die water toe die seun onder die oppervlak verdwyn het. “Die ander kinders het na die nedersetting toe gehardloop om die volwassenes te vertel wat gebeur het. Die ouers het die polisie en noodpersoneel ontbied.” Khosana sê toe die Welkom-polisie se duikeenheid by die toneel aankom, was die seun steeds vermis. “Hulle het die liggaam uit die water gebring. Die seun is op die toneel dood verklaar. Die seun se familie het hom uitgeken en die liggaam is daarna na die staatslykshuis in Welkom geneem,” sê hy. ŉ Geregtelike doodsondersoek word gedoen. Brig. Cynthia Molale, waarnemende bevelvoerder van die Thabong-polisiegroepering, het ŉ beroep op ouers gedoen om hul kinders af te raai om in riviere te swem, aangesien dit lewensgevaarlik is. “Die reën veroorsaak ook dikwels groot waterpoele in landelike gebiede waarheen die kinders gaan om sonder toesig te swem. Die kinders moet geleer word hoe gevaarlik dit is,” het Molale gesê.